தோசு

தோசு (Tosh) இந்தியாவின் இமாச்சலப் பிரதேச மாநிலத்தில் உள்ள ஒரு கிராமம் ஆகும். பார்வதி பள்ளத்தாக்கில் பார்வதி ஆற்றின் வலது கரையில் ஒரு மலைச் சரிவில் கடல் மட்டத்திலிருந்து சுமார் 2,400 மீட்டர் (7,900 அடி) உயரத்தில் மலைகளால் சூழப்பட்டு அமைந்துள்ளது. பார்வதி பள்ளத்தாக்கில் உள்ள மக்களின் முக்கிய தொழில் சுற்றுலாவாகும். ஆப்பிள் பழத்தோட்டங்கள் உள்ளூர் மக்களுக்கு ஒரு பெரிய வருமான ஆதாரமாக உள்ளன. மலைவாழ் மக்களின் கட்டிடக்கலைக்கு சிறந்த எடுத்துக்காட்டாக இந்த கிராமத்தில் உள்ள மர வீடுகள் உள்ளன. தோசு அதன் அண்டை நகரமான கசோலை விட விலை குறைவு வாழ்க்கைத் தரம் கொண்டதாக உள்ளது. விருந்தினர் இல்லங்கள் மற்றும் விடுதிகள் கிராமத்தின் நுழைவாயிலிலும் தொலைதூர முனையிலும் கிடைக்கின்றன. கிராமத்தின் அருகே பார்வதி நதியின் வலது கரை துணை நதி உள்ளது. நதி தோன்றுமிடத்தில் உள்ள பனிப்பாறையைச் சுற்றியுள்ள சிகரங்களில் பபாசுரா, ஒயிட் செயில், அங்க்துரி, பின்னாக்கிள் மற்றும் தேவச்சன் ஆகிய சிகரங்கள் அடங்கும். குல்லுவிலிருந்து கசோல் மற்றும் மணிகரன் வழியாக பர்சைனிக்கு பேருந்து மூலம் தோசு கிராமத்தை அடைந்து, பின்னர் ஒரு மணி நேர நடைபயணம் மேற்கொள்ளலாம். இது "பாரம்பரிய கிராமமாக மாறிய இப்பி காலனி என்று விவரிக்கப்படுகிறது.

தாவரங்களும் விலங்குகளும்
தோசு கிராமத்தைச் சுற்றியுள்ள புல்வெளிகளிலும் பள்ளத்தாக்குகளிலும் இமயமலை நீல பாப்பிகள், ஐரிசு, சதுப்பு நில சாமந்தி, பிரிமுலாக்கள் எனப்படும் பலவண்ண மலருடைய பசுமை மாறாச் செடிவகைகள், இரனன்குலேசியே தாவரங்கள் மற்றும் இமயமலை பால்சம் பூக்கள் ஆகியவை உள்ளன. இப்பகுதியில் , புல் குருவிகள், ரோசு குருவிகள், இமயமலை பிணந்தின்னிக் கழுகுகள், ஆகிய பறவைகளும் இமயமலை பழுப்பு மற்றும் கருப்பு கரடிகளும் காணப்படுகின்றன.

 படக்காட்சியகம் 

மேற்கோள்கள்

 வெளி இணைப்புகள் 

பகுப்பு:இமாச்சலப் பிரதேச மாநிலத்திலுள்ள ஊர்களும் நகரங்களும்
பகுப்பு:குல்லு மாவட்டம்